CELEX: 32021D1482
Language: bg
Date: 2021-09-14 00:00:00
Title: Решение за изпълнение (EC) 2021/1482 на Комисията от 14 септември 2021 година за установяване на равностойност, с цел улесняване на упражняването на правото на свободно движение в рамките на Съюза, на сертификатите за COVID-19, издадени от Държавата Израел, със сертификатите, издадени в съответствие с Регламент (ЕС) 2021/953 на Европейския парламент и на Съвета (текст от значение за ЕИП)

15.9.2021   
               
               
                  BG
               
               
                  Официален вестник на Европейския съюз
               
               
                  L 325/51
               
            
         РЕШЕНИЕ ЗА ИЗПЪЛНЕНИЕ (EC) 2021/1482 НА КОМИСИЯТА
         от 14 септември 2021 година
         за установяване на равностойност, с цел улесняване на упражняването на правото на свободно движение в рамките на Съюза, на сертификатите за COVID-19, издадени от Държавата Израел, със сертификатите, издадени в съответствие с Регламент (ЕС) 2021/953 на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2021/953 на Европейския парламент и на Съвета от 14 юни 2021 г. относно рамка за издаването, проверката и приемането на оперативно съвместими сертификати за ваксинация срещу, направено изследване за и преболедуване на COVID-19 (Цифров COVID сертификат на ЕС) с цел улесняване на свободното движение по време на пандемията от COVID-19 (1), и по-специално член 8, параграф 2 от него,
         като има предвид, че:
         
                     (1)
                  
                  
                     С Регламент (ЕС) 2021/953 се създава рамка за издаването, проверката и приемането на оперативно съвместими сертификати за ваксинация срещу, направено изследване за и преболедуване на COVID-19 („Цифров COVID сертификат на ЕС“) с цел улесняване на упражняването от притежателите на такива сертификати на правото им на свободно движение по време на пандемията от COVID-19. Регламентът има също за цел да допринася за улесняване на постепенното и координирано премахване на ограниченията на свободното движение, въведени от държавите членки в съответствие с правото на Съюза с цел да се ограничи разпространението на SARS-CoV-2.
                  
               
                     (2)
                  
                  
                     Регламент (ЕС) 2021/953 позволява приемането на сертификати за COVID-19, издадени от трети държави на граждани на Съюза и на членове на техните семейства, когато Комисията установи, че тези сертификати за COVID-19 са издадени в съответствие със стандарти, които следва да се считат за равностойни на тези, установени съгласно посочения регламент. Освен това, в съответствие с Регламент (ЕС) 2021/954 на Европейския парламент и на Съвета (2), държавите членки трябва да прилагат правилата, установени в Регламент (ЕС) 2021/953, по отношение на граждани на трети държави, които не попадат в обхвата на посочения регламент, но които са в законен престой или пребивават законно на тяхната територия и имат право да пътуват до други държави членки в съответствие с правото на Съюза. Поради това всички констатации за равностойност, установени в настоящото решение, следва да се прилагат за сертификатите за ваксинация срещу и преболедуване на COVID-19, издадени от Държавата Израел на граждани на Съюза и на членове на техните семейства. По същия начин, въз основа на Регламент (ЕС) 2021/954, тези констатации за равностойност следва да се прилагат и за сертификатите за ваксинация срещу и преболедуване на COVID-19, издадени от Държавата Израел на граждани на трети държави, които са в законен престой или пребивават законно на територията на държавите членки, при условията, определени в посочения регламент.
                  
               
                     (3)
                  
                  
                     На 19 юли 2021 г. Държавата Израел предостави на Комисията подробна информация относно издаването на оперативно съвместими сертификати за ваксинация срещу и преболедуване на COVID-19 в съответствие със системата, наречена Ramzor. Държавата Израел информира Комисията, че счита, че нейните сертификати за COVID-19 се издават в съответствие със стандарт и технологична система, които са оперативно съвместими с рамката за доверие, създадена с Регламент (ЕС) 2021/953, и които дават възможност за проверка на автентичността, валидността и целостта на сертификатите. Във връзка с това Държавата Израел информира Комисията, че сертификатите за COVID-19, издадени от Държавата Израел в съответствие със системата Ramzor, съдържат данните, посочени в приложението към Регламент (ЕС) 2021/953.
                  
               
                     (4)
                  
                  
                     На 6 септември 2021 г. по искане на Държавата Израел Комисията извърши технически изпитвания, които доказаха, че сертификатите за ваксинация срещу и преболедуване на COVID-19 се издават от Държавата Израел в съответствие със системата Ramzor, която е оперативно съвместима с рамката за доверие, създадена с Регламент (ЕС) 2021/953, и дава възможност за проверка на автентичността, валидността и целостта на сертификатите. Комисията също така потвърди, че сертификатите за ваксинация срещу и преболедуване на COVID-19, издадени от Държавата Израел в съответствие със системата Ramzor, съдържат необходимите данни.
                  
               
                     (5)
                  
                  
                     Освен това Държавата Израел информира Комисията, че издава оперативно съвместими сертификати за ваксинация за ваксини срещу COVID-19. Понастоящем тези ваксини включват Comirnaty и Spikevax.
                  
               
                     (6)
                  
                  
                     Освен това Държавата Израел информира Комисията, че издава оперативно съвместими сертификати за преболедуване. Тези сертификати са валидни не повече от 180 дни след датата на първия положителен тест.
                  
               
                     (7)
                  
                  
                     Държавата Израел информира Комисията, че приема сертификатите за ваксинация, направено изследване и преболедуване, издадени от държавите членки и държавите от ЕИП в съответствие с Регламент (ЕС) 2021/953.
                  
               
                     (8)
                  
                  
                     Държавата Израел също така информира Комисията, че приема сертификата за ваксинация и отменя ограниченията за пътуване на хора, ваксинирани с ваксини, получили разрешение за пускане на пазара в целия ЕС в съответствие с Регламент (ЕO) № 726/2004.
                  
               
                     (9)
                  
                  
                     Освен това Държавата Израел информира Комисията, че приема сертификатите за COVID-19 тестове за амплификация на нуклеинови киселини (NAAT) (напр. полимеразна верижна реакция с обратна транскриптаза, RT-PCR), издадени от държавите членки и държавите от ЕИП. Държавата Израел обаче посочва, че всички пътници, включително притежаващите резултати от местни тестове, трябва да повторят теста NAAT (напр. RT-PCR) при кацане, като уточнява, че направеният преди полета тест не отменя никакви други ограничения за пътуване, освен необходимите, за да е възможно качването на борда на самолета. Освен това Израел не приема бързи антигенни тестове.
                  
               
                     (10)
                  
                  
                     В допълнение Държавата Израел информира Комисията, че когато проверяващите в Държавата Израел проверяват сертификатите, личните данни, включени в тях, ще бъдат обработвани единствено с цел проверка и потвърждаване на ваксинацията, резултата от теста или статуса на преболедувал на притежателя на сертификата и няма да бъдат съхранявани след това.
                  
               
                     (11)
                  
                  
                     Следователно са налице необходимите елементи, за да се установи, че сертификатите за COVID-19, издадени от Държавата Израел в съответствие със системата Ramzor, трябва да се считат за равностойни на сертификатите, издадени в съответствие с Регламент (ЕС) 2021/953.
                  
               
                     (12)
                  
                  
                     Поради това сертификатите за COVID-19, издадени от Държавата Израел в съответствие със системата Ramzor, следва да бъдат приемани при условията, посочени в член 5, параграф 5 и член 7, параграф 8 от Регламент (ЕС) 2021/953.
                  
               
                     (13)
                  
                  
                     За да може настоящото решение да се прилага, Държавата Израел следва да бъде свързана с рамката за доверие за Цифровия COVID сертификат на ЕС, създадена с Регламент (ЕС) 2021/953.
                  
               
                     (14)
                  
                  
                     С цел защита на интересите на Съюза, по-специално в областта на общественото здраве, Комисията може да използва правомощията си за спиране или прекратяване на действието на настоящото решение, ако условията по член 8, параграф 2 от Регламент (ЕС) 2021/953 вече не са изпълнени.
                  
               
                     (15)
                  
                  
                     С оглед на необходимостта Държавата Израел да бъде свързана възможно най-бързо с рамката за доверие за Цифровия COVID сертификат на ЕС, създадена с Регламент (ЕС) 2021/953, настоящото решение следва да влезе в сила в деня на публикуването му в Официален вестник на Европейския съюз.
                  
               
                     (16)
                  
                  
                     Мерките, предвидени в настоящото решение, са в съответствие със становището на Комитета, създаден по силата на член 14 от Регламент (ЕС) 2021/953,
                  
               ПРИЕ НАСТОЯЩОТО РЕШЕНИЕ:
         
            Член 1
            Сертификатите за ваксинация срещу и преболедуване на COVID-19, издадени от Държавата Израел в съответствие със системата Ramzor, се считат за равностойни на сертификатите, издадени в съответствие с Регламент (ЕС) 2021/953, с цел улесняване на упражняването на правото на свободно движение в рамките на Съюза.
         
         
            Член 2
            Държавата Израел се свързва с рамката за доверие за Цифровия COVID сертификат на ЕС, създадена с Регламент (ЕС) 2021/953.
         
         
            Член 3
            Настоящото решение влиза в сила в деня на публикуването му в Официален вестник на Европейския съюз.
         
         
            Съставено в Брюксел на 14 септември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 211, 15.6.2021 г., стр. 1.
         
            (2)  Регламент (ЕС) 2021/954 на Европейския парламент и на Съвета от 14 юни 2021 г. относно рамка за издаването, проверката и приемането на оперативно съвместими сертификати за ваксинация срещу, направено изследване за и преболедуване на COVID-19 (Цифров COVID сертификат на ЕС) за граждани на трети държави, които са в законен престой или пребивават законно на територията на държавите членки, по време на пандемията от COVID-19 (ОВ L 211, 15.6.2021 г., стр. 24).